《胡波斯引为丹阳氏作》
元代·查居广

紫凤檀瓢剖鸣玉，■斑镜面蚺蛇腹。银丝四索挂寒冰，中有骊珠三万斛。

丹阳老人今乐师，当筵一曲《胡波斯》。太罕新声变哈失，曹纲缩手昭君悲。

捩轴抽弦弹曳乐，历乱金盘撒飞雹。贝宫月冷泣雌蛟，瑶汉秋清叫孤鷟。

玉壶水咽铜龙哀，绕指忽作盘空雪。剑光迸火玉斗碎，马蹄飞蹴河冰裂。

洪牙促羽调声转，壮士气酣毛发立。蹋歌起舞劝一觞，不惜花袍酒淋湿。

老人波斯技绝伦，出入侯门三十春。银鸾半臂紫貂帽，光动主翁筵上人。

繁华转眼成今古，独技波斯向谁鼓。归来醉卧锦氍毹，高楼一夜梨花雨。

作者简介：（1284—1329）元道士。临川人，字广居。少入金溪望山观为道士。工诗。所交多畸人，静士，雅嗜佳山水，所历揽结奇秀，资之赋咏。有《学诗初稿》。
元诗选